Ehdotus neuvoston asetukseksi (EY) viinikaupan yhteisestä järjestämisestä annetun asetuksen (ETY) N:o 822/87 muuttamisesta (97/C 214/08) KOM(97) 267 lopull. - 97/0161(CNS)

(Komission esittämä 4 päivänä kesäkuuta 1997)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

sekä katsoo, että

viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (1), sellaisena kuin se on muutettuna asetuksella (EY) N:o 1592/96 (2), 15 artiklan 6 kohdassa määritetään edellytykset, joilla jäsenvaltiot voivat sallia omenahapon käyttämisen; kyseistä ainetta ei ole käytetty kyseisen asetuksen voimaantulon jälkeen, eikä sen käyttöä enää pitäisi sallia; tämän vuoksi se olisi poistettava asetuksen liitteestä VI,

asetuksen (ETY) N:o 822/87 17 artiklan 3 kohdassa säädetään, että tietty käsittelytapa happamuuden vähentämiseksi sallitaan ainoastaan tilapäisesti; kyseistä käsittelyä käyttäneessä jäsenvaltiossa suoritetut kokeet osoittavat sen hyödyllisyyden ja edut; käsittely olisi sallittava pysyvästi,

asetuksen (ETY) N:o 822/87 45 artiklassa säädetään tukijärjestelmästä tiivistetyille rypälemehuille ja puhdistetuille tiivistetyille rypälemehuille, joita käytetään alkoholipitoisuuden kohottamiseen; C III -viininviljelyvyöhykkeiltä peräisin oleville puhdistetuille tiivistetyille rypälemehuille on säädetty eriytetystä tuesta; mainitun artiklan 2 kohdan toisessa alakohdassa säädetään, että samaa kohtelua sovelletaan myös puhdistettuihin tiivistettyihin rypälemehuihin, jotka on tuotettu tässä alakohdassa mainittujen vyöhykkeiden ulkopuolella laitoksissa, joissa kyseinen tuotanto on aloitettu ennen 30 päivää kesäkuuta 1982; tämä tuen soveltamisalan laajentaminen on sallittu sen huomioon ottamiseksi, että C III -vyöhykkeiden ulkopuolella oli rypälemehua tuottavia laitoksia, joille olisi aiheutunut haittaa uudesta järjestelmästä; tämä laajentaminen, joka aikanaan (1987) oli hyväksyttävissä, ei ole enää perusteltua, koska investoinnit on jo maksettu takaisin, ja

asetuksen (ETY) N:o 822/87 53 artiklassa säädetään yhdistetyn nimikkeistön koodeihin 2009 ja 2204 kuuluvien rypäletäysmehujen ja rypälemehujen tulohintojen valvontajärjestelmästä; tämä järjestelmä ei vastaa näiden tuotteiden todellista markkinatilannetta jäsenvaltioiden edustavien tuontimarkkinoiden puuttumisen vuoksi; on tarpeen säätää tämän järjestelmän mukauttamisesta siten, että voidaan joko todeta hinnat muulla tavoin kuin kiinteän tuontiarvon perusteella tai laskea kyseinen kiinteä arvo tuotteiden alkuperämaana olevien kolmansien maiden vientimarkkinoiden hintanoteerausten perusteella,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 822/87 seuraavasti:

1. Poistetaan 15 artiklan 6 kohdan toinen luetelmakohta.

2. Poistetaan 17 artiklan 3 kohdasta sanat "31 päivään elokuuta 1997".

3. Poistetaan 45 artiklan 2 kohdan toinen alakohta.

4. Korvataan 53 artiklan 2 ja 3 kohta seuraavasti:

"2. CN-koodeihin 2009 ja 2204 kuuluvien rypälemehujen, joiden osalta yhteisen tullitariffin maksujen soveltaminen riippuu tuotavan tuotteen tuontihinnasta, tuontihinnan oikeellisuus tarkistetaan joko eräkohtaisen tarkastuksen perusteella tai komission kyseisten tuotteiden alkuperämaassa todettujen hintanoteerausten perusteella laskemalla kiinteällä tuontiarvolla.

Kun kyseisen tavaraerän ilmoitettu tulohinta on korkeampi kuin mahdollisesti sovellettava kiinteä tuontiarvo korotettuna 3 kohdan mukaisesti laaditulla marginaalilla, joka ei saa ylittää kiinteää arvoa yli 10 prosentilla, vaaditaan kiinteän tuontiarvon perusteella määrätyn tuontitullin suuruisen vakuuden antaminen.

Jos edellä tarkoitetussa tapauksessa kyseisen tavaraerän tulohintaa ei ilmoiteta, yhteisen tullitariffin soveltaminen riippuu kiinteästä tuontiarvosta tai asianmukaisten tullilainsäädännön määräysten soveltamisesta 3 kohdassa säädettyjen ehtojen mukaisesti tehtävästä päätöksestä.

3. Yksityiskohtaiset säännöt tämän artiklan soveltamisesta annetaan 83 artiklassa säädettyä menettelyä noudattaen. Nämä yksityiskohtaiset säännöt koskevat erityisesti perusteita sovellettavan tuontihintojen tarkastusjärjestelmän määrittämiseksi sekä tarvittavia tietoja kiinteiden tuontiarvojen laskemiseksi."

5. Korvataan liitteessä VI olevan 3 kohdan k alakohta seuraavasti:

"k) viinihapon käyttäminen hapottamiseen 21 ja 23 artiklassa tarkoitettujen edellytysten mukaisesti;"

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Asetuksen 1 artiklan 3 kohtaa sovelletaan 1 päivästä syyskuuta 1997.

Asetuksen 1 artiklan 4 kohtaa sovelletaan 1 päivästä heinäkuuta 1997.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL N:o L 84, 27.3.1987, s. 1.

(2) EYVL N:o L 206, 16.8.1996, s. 31.